CELEX: 32018R0189
Language: el
Date: 2017-11-23 00:00:00
Title: Κατ' εξουσιοδότηση κανονισμός (ΕΕ) 2018/189 της Επιτροπής, της 23ης Νοεμβρίου 2017, για την τροποποίηση του κατ' εξουσιοδότηση κανονισμού (ΕΕ) αριθ. 1395/2014 για τη θέσπιση σχεδίου απορρίψεων στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα

9.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 36/4
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/189 ΤΗΣ ΕΠΙΤΡΟΠΉΣ
   της 23ης Νοεμβρίου 2017
   για την τροποποίηση του κατ' εξουσιοδότηση κανονισμού (ΕΕ) αριθ. 1395/2014 για τη θέσπιση σχεδίου απορρίψεων στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6 και το άρθρο 18 παράγραφοι 1 και 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
            
         
               (2)
            
            
               Το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ' εξουσιοδότηση πράξης για περίοδο που δεν υπερβαίνει τα τρία έτη και είναι άπαξ ανανεώσιμη, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια.
            
         
               (3)
            
            
               Με τον κατ' εξουσιοδότηση κανονισμό (ΕΕ) αριθ. 1395/2014 της Επιτροπής (2) θεσπίστηκε σχέδιο απορρίψεων στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα, με στόχο να διευκολυνθεί η εφαρμογή της υποχρέωσης εκφόρτωσης μέσω ορισμένων μηχανισμών ευελιξίας.
            
         
               (4)
            
            
               Μπορούν να καθοριστούν εξαιρέσεις από την υποχρέωση εκφόρτωσης του συνόλου των αλιευμάτων σύμφωνα με το άρθρο 15 παράγραφος 5 στοιχείο γ) του κανονισμού (ΕΕ) αριθ. 1380/2013, όταν από τα επιστημονικά δεδομένα προκύπτει ότι είναι πολύ δύσκολο να επιτευχθεί αύξηση της επιλεκτικότητας ή όταν ο χειρισμός των ανεπιθύμητων αλιευμάτων συνεπάγεται δυσανάλογο κόστος (εξαιρέσεις «de minimis»).
            
         
               (5)
            
            
               Το Βέλγιο, η Δανία, η Γαλλία, η Γερμανία, οι Κάτω Χώρες, η Σουηδία και το Ηνωμένο Βασίλειο έχουν άμεσο συμφέρον διαχείρισης της αλιείας στη Βόρεια Θάλασσα. Μετά από διαβούλευση με το Γνωμοδοτικό Συμβούλιο της Βόρειας Θάλασσας και το Γνωμοδοτικό Συμβούλιο Πελαγικών Ειδών, τα ως άνω κράτη μέλη υπέβαλαν στις 31 Μαΐου 2017 κοινή σύσταση στην Επιτροπή.
            
         
               (6)
            
            
               Η κοινή σύσταση εισηγείται να θεσπιστεί, για τα έτη 2018, 2019 και 2020, εξαίρεση de minimis για ποσοστό μέχρι 1 % το πολύ των συνολικών ετήσιων αλιευμάτων των ειδών σκουμπρί, σαφρίδι, ρέγγα και νταούκι Ατλαντικού κατά την αλιεία μικρών πελαγικών ειδών με μεσοπελαγικές τράτες (OTM και PTM) ολικού μήκους μέχρι 25 μέτρων, που αλιεύουν σκουμπρί, σαφρίδι και ρέγγα στις διαιρέσεις ICES IVb και c νοτίως των 54° βόρειου πλάτους.
            
         
               (7)
            
            
               Τα κράτη μέλη υπέβαλαν επιστημονικά στοιχεία που αποδεικνύουν ότι ο χειρισμός των ανεπιθύμητων αλιευμάτων στους εν λόγω τύπους αλιείας συνεπάγεται δυσανάλογο κόστος. Τα εν λόγω στοιχεία εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ). Η ΕΤΟΕΑ επισήμανε ότι η εξαίρεση de minimis μπορεί να αποτελέσει κίνητρο για τους ενδιαφερόμενους στόλους να προσαρμόσουν τη συμπεριφορά τους και να συνεχίσουν την έρευνα σχετικά με τρόπους για τη βελτίωση της επιλεκτικότητας. Επομένως, η προτεινόμενη εξαίρεση μπορεί να περιληφθεί στον κατ' εξουσιοδότηση κανονισμό (ΕΕ) αριθ. 1395/2014.
            
         
               (8)
            
            
               Κατά συνέπεια, η διάρκεια του σχεδίου απορρίψεων θα πρέπει να παραταθεί έως τις 31 Δεκεμβρίου 2020.
            
         
               (9)
            
            
               Τα άρθρα 2, 4 και 4α του κατ' εξουσιοδότηση κανονισμού (ΕΕ) αριθ. 1395/2014 προβλέπουν, αντιστοίχως, εξαίρεση που αφορά το ποσοστό επιβίωσης για το σκουμπρί και τη ρέγγα που αλιεύονται κατά την αλιεία με γρι-γρι, την τεκμηρίωση των αλιευμάτων και τεχνικά μέτρα για την αλιεία σαρδελόρεγγας (παπαλίνας). Το μέτρο σχετικά με την εξαίρεση που αφορά το ποσοστό επιβίωσης αξιολογήθηκε θετικά από την ΕΤΟΕΑ το 2014 και τα τεχνικά μέτρα για την αλιεία σαρδελόρεγγας αξιολογήθηκαν θετικά από το Διεθνές Συμβούλιο για την Εξερεύνηση των Θαλασσών (ICES) το 2017. Η Επιτροπή θεωρεί ότι τα στοιχεία στα οποία βασίστηκε η αξιολόγηση αυτή εξακολουθούν να ισχύουν για τα επόμενα τρία έτη. Επομένως, ενδείκνυται να παραταθεί η εφαρμογή των μέτρων έως το 2020.
            
         
               (10)
            
            
               Ο κατ' εξουσιοδότηση κανονισμός (ΕΕ) αριθ. 1395/2014 θα πρέπει να τροποποιηθεί αναλόγως.
            
         
               (11)
            
            
               Επειδή τα μέτρα που προβλέπει ο παρών κανονισμός έχουν άμεσο αντίκτυπο στις οικονομικές δραστηριότητες που συνδέονται με την αλιευτική περίοδο των σκαφών της Ένωσης, καθώς και με τον προγραμματισμό της, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Λαμβανομένου υπόψη ότι το σχέδιο απορρίψεων που θεσπίστηκε με τον κατ' εξουσιοδότηση κανονισμό (ΕΕ) αριθ. 1395/2014 λήγει στις 31 Δεκεμβρίου 2017, ο παρών κανονισμός θα πρέπει να εφαρμοστεί από την 1η Ιανουαρίου 2018,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κατ' εξουσιοδότηση κανονισμός (ΕΕ) αριθ. 1395/2014 τροποποιείται ως εξής:
   
               1)
            
            
               Στο άρθρο 3, ο τίτλος αντικαθίσταται από το ακόλουθο κείμενο: «Εξαίρεση de minimis κατά τα έτη 2015 και 2016»
            
         
               2)
            
            
               Παρεμβάλλεται το ακόλουθο άρθρο 3α:
               «Άρθρο 3α
               Εξαίρεση de minimis κατά τα έτη 2018, 2019 και 2020
               Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, κατά τα έτη 2018, 2019 και 2020 μπορεί να απορρίπτεται το 1 % κατ' ανώτατο όριο των ολικών ετήσιων αλιευμάτων για το σκουμπρί, το σαφρίδι, τη ρέγγα και το νταούκι Ατλαντικού στην πελαγική αλιεία που διεξάγεται με πελαγικές μηχανότρατες ολικού μήκους έως 25 μέτρων, που χρησιμοποιούν μεσοπελαγικές τράτες (OTM/PTM) και έχουν στόχο την αλιεία σκουμπριού, σαφριδιού και ρέγγας στις διαιρέσεις ICES IVb και c νοτίως των 54° βόρειου πλάτους.»
            
         
               3)
            
            
               Στο άρθρο 5, το δεύτερο εδάφιο αντικαθίσταται από το ακόλουθο κείμενο:
               «Εφαρμόζεται από την 1η Ιανουαρίου 2015 έως την 31η Δεκεμβρίου 2020.»
            
         
               4)
            
            
               Το παράρτημα αντικαθίσταται από το κείμενο του παραρτήματος του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Νοεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 28.12.2013, σ. 22
   
   
      (2)  Κατ' εξουσιοδότηση κανονισμός (ΕΕ) αριθ. 1395/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα (ΕΕ L 370 της 30.12.2014, σ. 35).
   
      ΠΑΡΑΡΤΗΜΑ
      «
            ΠΑΡΑΡΤΗΜΑ
            
                        1.
                     
                     
                        Αλιεία μικρών πελαγικών ειδών στη ζώνη ICES IIIa (Skagerrak και Kattegat):
                        
                                    Κωδικός
                                 
                                 
                                    Πελαγικά αλιευτικά εργαλεία
                                 
                                 
                                    Στοχευόμενα είδη
                                 
                              
                                    OTM και PTM
                                 
                                 
                                    Μεσοπελαγική τράτα και μεσοπελαγική τράτα με ζευγαρωτά σκάφη
                                 
                                 
                                    Ρέγγα, σκουμπρί, προσφυγάκι, σαφρίδι, παπαλίνα (για ανθρώπινη κατανάλωση)
                                 
                              
                                    PS
                                 
                                 
                                    Γρι-γρι
                                 
                                 
                                    Ρέγγα, σκουμπρί, σαφρίδι, παπαλίνα (για ανθρώπινη κατανάλωση)
                                 
                              
                                    OTB και PTB (1)
                                    
                                 
                                 
                                    Τράτα βυθού με πόρτες και ζευγαρωτή τράτα βυθού
                                 
                                 
                                    Ρέγγα, σκουμπρί, παπαλίνα (για ανθρώπινη κατανάλωση)
                                 
                              
                                    GNS και GND (2)
                                    
                                 
                                 
                                    Στάσιμα απλάδια δίχτυα (αγκυροβολημένα) και απλάδια δίχτυα (παρασυρόμενα δίχτυα)
                                 
                                 
                                    Σκουμπρί, ρέγγα
                                 
                              
                                    LLS, LHP
                                 
                                 
                                    Στάσιμα παραγάδια, καθετές και καλάμια (χειριζόμενα με το χέρι) και καθετές και καλάμια (με μηχανισμό)
                                 
                                 
                                    Σκουμπρί
                                 
                              
                                    MIS
                                 
                                 
                                    Διάφορα εργαλεία, όπως παγίδες, κιούρτοι και δίχτυα-ενέδρες
                                 
                                 
                                    Σκουμπρί, ρέγγα, παπαλίνα (για ανθρώπινη κατανάλωση)
                                 
                              
                  
                        2.
                     
                     
                        Αλιεία μικρών πελαγικών ειδών στη ζώνη ICES IV (Βόρεια Θάλασσα)
                        
                                    Κωδικός
                                 
                                 
                                    Πελαγικά αλιευτικά εργαλεία
                                 
                                 
                                    Ποσόστωση στοχευόμενου είδους
                                 
                              
                                    OTM και PTM
                                 
                                 
                                    Μεσοπελαγική τράτα με πόρτες και μεσοπελαγική τράτα με ζευγαρωτά σκάφη (συμπ. TR3)
                                 
                                 
                                    Ρέγγα, σκουμπρί, σαφρίδι, γουρλομάτης του Ατλαντικού, προσφυγάκι, παπαλίνα (για ανθρώπινη κατανάλωση)
                                 
                              
                                    PS
                                 
                                 
                                    Γρι-γρι
                                 
                                 
                                    Ρέγγα, σκουμπρί, σαφρίδι, προσφυγάκι
                                 
                              
                                    GNS και GND (3)
                                    
                                 
                                 
                                    Στάσιμα απλάδια δίχτυα (αγκυροβολημένα) και απλάδια δίχτυα (παρασυρόμενα δίχτυα)
                                 
                                 
                                    Σκουμπρί, ρέγγα
                                 
                              
                                    GTR
                                 
                                 
                                    Μανωμένα δίχτυα
                                 
                                 
                                    Σκουμπρί
                                 
                              
                                    LLS, LHP και LHM
                                 
                                 
                                    Στάσιμα παραγάδια, καθετές και καλάμια (χειριζόμενα με το χέρι) και καθετές και καλάμια (με μηχανισμό)
                                 
                                 
                                    Σκουμπρί
                                 
                              
                                    MIS
                                 
                                 
                                    Διάφορα εργαλεία, όπως παγίδες, κιούρτοι και δίχτυα-ενέδρες
                                 
                                 
                                    Ρέγγα, παπαλίνα (για ανθρώπινη κατανάλωση)
                                 
                              
                  
                        3.
                     
                     
                        Άλλα σκάφη που αλιεύουν μικρά πελαγικά είδη του άρθρου 15 παράγραφος 1 στοιχείο α) του κανονισμού (ΕΕ) αριθ. 1380/2013, τα οποία δεν καλύπτονται από τα σημεία 1 και 2 του παρόντος παραρτήματος.
                     
                  
                        4.
                     
                     
                        Βιομηχανική αλιεία στα ενωσιακά ύδατα των ζωνών ICES IIIa και IV:
                        
                                    Κωδικός
                                 
                                 
                                    Αλιευτικά εργαλεία
                                 
                                 
                                    Ποσόστωση στοχευόμενου είδους
                                 
                              
                                    Κάθε είδος τράτας
                                 
                                 
                                    Τράτα με μέγεθος ματιών μικρότερο από 32 mm
                                 
                                 
                                    Αμμόχελο, παπαλίνα, σύκο Νορβηγίας
                                 
                              
                                    PS
                                 
                                 
                                    Γρι-γρι
                                 
                                 
                                    Αμμόχελο, παπαλίνα, σύκο Νορβηγίας
                                 
                              
                  »
      
         (1)  Τράτα βυθού με πόρτες και ζευγαρωτή τράτα βυθού με μέγεθος ματιών < 70 mm
      
         (2)  Μέγεθος ματιών 50 – 99 mm
      
         (3)  Μέγεθος ματιών 50 – 90 mm